Jásdi Pince: Vissza a jövőbe. Stratégiai kihívások egy magyarországi családi borászatban
Authors: Vajdovich Nóra , Babos Krisztina 
Published: February 2025

Attila, a Jásdi pincészet új tulajdonosa és borásza, mélyen elmerült
gondolataiban, miközben a selymes bort kóstolgatta. Szüleitől örökölte
a vállalkozást és bár a pincészet számos díjat nyert és a kritikusok is
elismerően szóltak róla, Attila úgy érezte, hogy a kiválósághoz vezető
út sosem ér véget. A bor minőségének folyamatos javítása volt a célja,
azonban úgy vélte, egyszerre csak egy jelentősebb projektbe tud
belefogni.
Három lehetséges projekt körvonalazódott a fejében, mindegyik egyegy különálló kihívást jelentett. Az első a bor érlelési folyamatának
tökéletesítése volt, pontosabban egy módszer kifejlesztése az oxidáció
megakadályozására a tölgyfahordókban. A második projekt a borok
színének mélyítése körül forgott, míg a harmadik a legideálisabb arány
megtalálására irányult a teljes szőlőfürtök, szárak és szemek között a préselés során. Mindegyik vállalkozás jelentős idő és pénzráfordítást igényelt és alapjaiban
változtatta volna meg a borászat meglévő gyakorlatait.
Attila agyában egyre nagyobb lett a zűrzavar, ahogy igyekezett mérlegelni az egyes
projektek előnyeit és hátrányait. Nem tudta eldönteni, melyik lenne a legfontosabb és
legsürgősebb, melyik növelné leginkább borai minőségét, melyik találná meg leginkább
az ügyfelek tetszését, vagy melyik bizonyulna legköltséghatékonyabbnak. Még abban sem
volt biztos, milyen szempontok szerint kellene választania.
Az idő azonban sürgetett. A szüret kezdete csupán néhány nap múlva volt. Attila tudta,
hogy döntést kell hoznia és nem engedheti meg magának a luxust, hogy tovább halogassa
ezt a lépést. Ebben a kritikus pillanatban, amikor a pincészet jövője a tét, Attila rájött,
hogy a döntés nem csupán a bor minőségének javításáról szól. Egy szélesebb perspektívát
kellett figyelembe vennie, amely magában foglalta a hosszú távú fejlesztési lehetőségeket,
a jövőbeli irányok meghatározását, az innovációs stratégiákat és a fenntartható fejlődést.
Ezen felismerések fényében Attila úgy érezte, hogy készen áll a vállalkozás jövőjének
formálására, figyelembe véve a családi hagyományokat és az újítás szellemét egyaránt.
Elsőként Attilának meg kell vizsgálnia, milyen újításokra van szükség a minőség
javításához, ami párhuzamba állítható a bor oxidációjának megelőzésére irányuló
erőfeszítésekkel. Ez nemcsak a termék minőségének megőrzését célozza, hanem hosszú
távon is biztosítja a pincészet sikerét. A második kihívás a nemzetközi piacok felé nyitás
vizsgálata, ami hasonlítható a bor színének elmélyítése irányuló projekt céljához: mind a
kettő a termékpiac bővítését és a vásárlói bázis növelését szolgálja. A harmadik terület,
amelyen Attilának mérlegelnie kell, a vállalkozás diverzifikációja, vagyis más üzletágak
bevonásának előnyei és kockázatai. Ez összhangban van azzal a dilemmával, amellyel
a borász szembesült a teljes fürtök, szárak és szőlőszemek optimális keverékének
meghatározásában: a meglévő gyakorlatok felülvizsgálata és esetleges megújítása, hogy
megfeleljen a jelenlegi piaci és technológiai környezet kihívásainak.
Miközben a lehetőségeket latolgatta, Attila tisztában volt azzal, hogy döntései nem
csupán a bor minőségére és a gazdasági haszonra gyakorolnak hatást, hanem a pincészet
hosszú távú jövőjét is alakítják.